Advent: Il tschiel s'avra. Co discurra il tschiel?

Da Gisula Tscharner, Veulden

Glossolalia – numn'ins la lingua che s'exprima quasi be tras moviments da la lieunga, senza consonants pli cumplitgads, furmadas tras lefs, dents e gula. Ti ed jau, nus avain er discurrì uschia, sco pops da quatter fin diesch mais circa. I vegn ad esser stà in lalalulalajajajall cun intgins mamamam e papapapp tranteren, varià cun vocals da tuttas colurs, fermezzas, ritmus ed emoziuns. Jau ma fascinesch oz anc, vesend uffants pitschens che sviluppan pass per pass lur linguatg ord ils emprims exercizis gimnastics da lur bucca.
Glossolalia chatt'ins mintgatant tar carstgauns fitg vegls ch'han puspè pers la mecanica fina da lur instrument «bucca». Ils dents mancan, i manca la forza dals musculs e forsa er dal tscharvè per manar quest art differenzià. Il circul sa serra vers la fin da la vita, da corp, da bleras abilitads, dal spiert mintgatant. L'unda dal flum perpeten ans ha bittà a la riva da quest mund ina gia, ed ella ans prenda puspè en sia gronda tgina, fluind vinavant.
Glossolalia – uschia discurra er il flum sez. Tschel di hai jau cumpagnà il Ragn grond, al suandond a pè da Schaffusa a Rüdlingen. Jau sun stada tut suletta, il november e da lavurdis. La suletta ramur è stà il gäläläläl, schtscht, gschlio-gschlio, laalalllalallasch da l'aua sper mai. Na, suletta er jau betg; il flum m'ha raquintà ina massa durant quels blers kilometers, mo n'hai jau betg encletg tut, paupra jau.
Glossolalia è in «trans-linguatg», in'expressiun irraziunala ultra las structuras cleras. En trance spirituala sco er cun far l'amur sa schlia si la lingia, sco il flum che s'unescha finalmain cun la mar. Sin il cunfin, nua che quest mund e l'auter mund communitgeschan da moda fina?
Segir na datti nagut da rir, udind quai, onns da sa smirvegliar e d'avrir ureglias, patratgs e spiert.